Jánd Község Önkormányzat Képviselő-testületének 2018. május 28. napján megtartott rendkívüli ülésének:

a./ tárgysorozata

b./ jegyzőkönyve

c./ rendelete:

c./ határozata: 63-64.

Szám: 152/529-2/2018

**T Á R G Y S O R O Z A T A**

1./ „Tájékoztató és Megállapodás tervezet a Tornyospálcai Református Egyházközség valamint Jánd Község Önkormányzata között az Óvoda épület további használata tárgyában.”

Jánd, 2018. május 28.

 Asztalos István

 polgármester

**J E G Y Z Ő K Ö N Y V**

Készült: Jánd Község Képviselő-testületének a 2018. május 28-án 1630 órakor, a Községháza tárgyalótermében (Jánd, Tisza út 1. sz.) megtartott rendkívüli üléséről.

Jelen vannak: Asztalos István polgármester

 Szalai Kálmán alpolgármester

 Csonka Sándor képviselő

 dr. Lénárt Sándor Pál képviselő

 Koncz Gábor képviselő

ASZTALOS ISTVÁN (polgármester) nagy tisztelettel köszöntött mindenkit a testületi ülésen, a határozatképesség megállapítása után az ülést megnyitotta, majd előterjesztőként felvázolta a napirendi pont fontosságát. A Képviselő-testület a napirendet egyhangúlag – 5 igen szavazattal, ellenszavazat és tartózkodás nélkül – elfogadta.

Jelenlévők jelenléti ív szerint.

**Tárgy (1. tsp.) „Tájékoztató és Megállapodás tervezet a Tornyospálcai Református Egyházközség valamint Jánd Község Önkormányzata között az Óvoda épület további használata tárgyában.”**

Előadó: Polgármester

ASZTALOS ISTVÁN (polgármester): elmondta, hogy a Megállapodás tervezet az ingatlan használatba adását takarja, mely létrejötte szükséges Jánd Község Önkormányzata, és a Tornyospálci Református Egyházközség között.

DR. LÉNÁRT SÁNDOR PÁL (képviselő): Mindent lefed a szerződés? Vonatkozik az óvodára és bölcsődére egyaránt? Hogyan oldják meg az étkeztetést és mi lesz a dolgozókkal?

ASZTALOS ISTVÁN (polgármester):Az étkeztetést az Egyháznak kell megoldania, azt mondták maradnak annál a cégnél akitől az óvoda jelenleg is szállítja az ételt a gyermekek számára. A Tornyospálcai Egyház a dolgozókat átvenné, de azok szabad akaratukból kifolyólag szeretnének munkáltatót váltani.

KONCZ GÁBOR (képviselő): Hajlandó vagyok abban az esetben elfogadni a szerződés tervezetet, ha abban a Református Egyház leírja, amiket ígért.

CSONKA SÁNDOR (képviselő): Úgy kell aláírnunk, hogy az számunkra is elfogadható legyen.

KONCZ GÁBOR (képviselő): Hagyjuk a Jegyző Úrra, írja meg úgy, hogy az a községünk számára is jó legyen.

ASZTALOS ISTVÁN (polgármester): Jegyző Úr! Megfelel ez így jogilag?

DR. SZILÁGYI PÉTER (jegyző): A szerződés bizonyos pontjait át kell fogalmaznunk, hogy az a mi szemszögünkből is elfogadható legyen.

A Képviselő-testület tagjai és a Jegyző Úr megbeszélték a Szerződésben módosítani kívánt pontokat az Önkormányzat érdekeinek megfelelően.

A Megállapodás elfogadása előtt határozatban rögzíteni kívánja a testület az óvodai feladat ellátással kapcsolatos kérdéseket.

*A Képviselő-testület az előterjesztést 5 igen szavazattal – tartózkodás és ellenszavazat nélkül – az alábbi határozatot hozta:*

**Jánd Önkormányzata Képviselő-testületének**

**63/2018.(V.28.) önkormányzati határozata**

**az óvodai feladat ellátással kapcsolatos kérdésekről**

**A Képviselő-testület:**

Jánd Község Önkormányzat Képviselő-testülete a 16/2018. (II.28.) önkormányzati határozatával 2018. szeptember 1. hatállyal az óvodai feladat ellátást átadta a Tornyospálcai Református Egyházközség számára.

A tárgyalások során a felek a feladat ellátásról kölcsönösen megállapodtak az alábbiak szerint:

1. Az Átvevő kötelezettséget vállal arra, hogy az óvoda valamennyi határozatlan időre kinevezett dolgozóját átveszi, határozatlan időre tovább foglalkoztatja. A határozott időre felvett pedagógiai asszisztens tovább foglalkoztatását is vállalja a határozott idő lejártáig, 2018. december 31. napjáig.
2. A tovább foglalkoztatott dolgozók illetménye, különböző juttatásai (különösen: jubileumi jutalom, végkielégítés) a közalkalmazotti törvény szabályaihoz igazodik, az abban meghatározott elvek, szorzók és szabályok szerint.
3. A bölcsőde beindítása kapcsán létszámbővítést hajt végre helyi lakosok bevonásával.
4. A bölcsőde miatti átalakítást saját költségén valósítja meg, Önkormányzati elszámolási kötelezettség nélkül.

Jelen határozat az ingatlanhasználati szerződés mellékletét képezi.

Határidő: Azonnal

Felelős: Polgármester

Határozatot kapják:

1. Polgármester, Jegyző (székhelyén),
2. Tornyospálcai Református Egyházközség (székhelyén).

*A kölcsönösen megállapított módosítással a Képviselő-testület 5 igen szavazattal – tartózkodás és ellenszavazat nélkül – az alábbi határozatot hozta:*

**Jánd Önkormányzata Képviselő-testületének**

**64/2018.(V.28) önkormányzati határozata**

**a Tornyospálcai Református Egyházközséggel**

**ingatlan használati megállapodás elfogadásáról**

**A Képviselő-testület:**

A Tornyospálcai Református Egyházközséggel megkötendő ingatlan használati megállapodást – a melléklet szerinti tartalommal, 4 oldal terjedelemmel – elfogadja.

Határidő: Azonnal

Felelős: Polgármester

Határozatot kapják:

1. Polgármester, Jegyző (székhelyén),
2. Tornyospálcai Református Egyházközség (székhelyén).

Asztalos István (polgármester) ezt követően megköszönte mindenki munkáját, és az ülést bezárta.

A Képviselő-testület ülése 1724 órakor véget ért.

K. m. f.

Asztalos István Dr. Szilágyi Péter

 polgármester jegyző